KIRJALLINEN KYSYMYS P-3370/00

esittäjä(t): Nicole Thomas-Mauro (UEN) komissiolle

(25. lokakuuta 2000)

Aihe: Kansainvälisyyskasvatus

Komissio edistää esimerkiksi Comenius-, Socrates- ja Kulttuuri 2000-ohjelmilla kulttuurienvälisyyteen tai tarkemmin kulttuurienväliseen koulutukseen liittyviä hankkeita.

Miten komissio määrittelee kulttuurienvälisyyden?

Miten se määrittelee kulttuurienvälisyyden opetuksessa, koulutuksessa, yliopistoissa ja tietoyhteiskunnassa?

Perustuuko komission kansainvälisyyskasvatuksen määritelmä saatuihin kokemuksiin?

Viviane Redingin komission puolesta antama vastaus

(8. joulukuuta 2000)

Komissio on jo pitkään tukenut hankkeita, joiden tarkoituksena on edistää kulttuurienvälistä koulutusta.

Yleissivistävää koulutusta koskevaan yhteisön Sokrates-toimintaohjelmaan on vuodesta 1995 lähtien kuulunut kulttuurienvälisen koulutuksen edistäminen kaikkien oppilaiden opetuksessa. Tavoitteena on opettaa nuoria ymmärtämään myönteisellä ja aktiivisella tavalla sosiaalista ja kulttuurista monimuotoisuutta sekä valmentaa tulevia sukupolvia elämään demokraattisessa ja moniarvoisessa yhteisössä. Ohjelmasta tuetaan valtioiden välisiä yhteistyöhankkeita, jotka edistävät innovaatioita sekä tiedon ja kokemusten vaihtoa. Hankkeissa on tutkittu monia aiheita, kehitetty opetusmateriaaleja ja vaihdettu kulttuurienvälisen koulutuksen kaikkien osa-alueiden opetusmenetelmiä. Hyviä opetusmenetelmiä on myös integroitu ohjelmasta tuettaviin koulutushenkilöstön kursseihin ja koulutusohjelmiin. Sokrates-ohjelman toisen vaiheen aikana (20002006) kulttuurienvälinen koulutus on määritetty koko ohjelman ensisijaiseksi tavoitteeksi. Erityisesti pyritään levittämään eurooppalaisen yhteistyön tuloksia.

Kulttuuri 2000 -ohjelman osalta kulttuurienvälisyys määritellään ohjelmaa koskevassa päätöksessä. Päätöksessä määritetään ohjelman tavoitteeksi muiden muassa Euroopan kulttuurien ja Euroopan ulkopuolisten kulttuurien välisen vuoropuhelun ja keskinäisen vaihdon edistäminen(1). Tavoitteen toteutus tapahtuu toimen 1 kohdan erityiset innovatiiviset ja/tai kokeilevat toimet avulla, jonka pyrkimyksenä on tukea Euroopan ja muiden kulttuurien välistä kulttuurin vuoropuhelua ja keskinäistä vaihtoa rohkaisemalla erityisesti jäsenvaltioiden ja kolmansien maiden kulttuurilaitosten ja/tai muiden toimijoiden välistä yhteistyötä yhteistä etua koskevissa kysymyksissä.

Lisäksi komission toteuttamista multimediatoimista kulttuurin, yleissivistävän ja ammatillisen koulutuksen alalla erityisesti Minerva-ohjelman avoimesta ja etäopetuksesta on saatu monenlaisia kokemuksia. Monikulttuuriseen koulutukseen liittyvät hankkeet on otettu myönteisesti vastaan, mutta toiminta on uutta ja sitä pitäisi vielä kehittää. Uusi teknologia voisi olla hyödyllinen apuväline innovatiivisessa koulutuksessa, jota järjestetään muiden kulttuurien lapsille (maahanmuuttajat ja maastamuuttajat), lapsille, joilla ei ole pysyvää asuinpaikkaa (joiden vanhempien työ vaatii liikkumista: laivurit, sirkusten työntekijät; romanit) tai lapsille, jotka ovat väliaikaisesti poissa kotoaan (sairaalahoidossa jossakin muussa maassa tai vanhemmat työskentelevät ulkomaisessa yrityksessä).

Lisätietoja komission yhteisrahoittamista kulttuurienväliseen koulutukseen liittyvistä hankkeista lähetetään suoraan arvoisalle parlamentin jäsenelle ja parlamentin sihteeristölle.

(1) Parlamentin ja neuvoston päätös N:o 508/2000/EY, tehty 14. helmikuuta 2000, EYVL L 63, 10.3.2000.